Химиялык түзүлүш теориясы

Химиялык түзүлүш теориясы - молекуладагы атомдордун жайгашуу тартиби, байланышы, өз ара таасири жөнүндөгү теория.

1861жылы орус окумуштуусу A. М. Бутлеров сунуш кылган. Анын негизги жоболору төмөнкүдөй:
 1) молекуладагы атомдор валенттүүлүгүнө жараша белгилүү тартипте байланышын, бул байланыш молекулалардын химиялык түзүлүшүн мүнөздөйт;
 2) заттардын химиялык жана физикалык касиеттери алардын сан жана сапаттык курамына, ошондой эле химиялык түзүлүшүнө көз каранды;
 3) белгилүү бир реакцияда молекула бүт бойдон өзгөрбөстөн айрым гана бөлүктөрү өзгөрөт;
 4) молекуладагы атомдордун реакцияга жөндөмдүүлүгү алардын молекуладагы кайсы атом менен байланышкандыгына жараша өзгөрөт;
 5) курамы бирдей органикалык молекулалардын түзүлүшү ар түрдүү болсо, ар түрдүү касиетке ээ болот (к. Изомерия).

A. М. Бутлеров заттардын химиялык касиетин билип туруп, алардын мол. түзүлүшүн, тескерисинче заттардын түзүлүшү белгилүү болсо, алардын химиялык касиеттерин алдын ала билүүгө мүмкүн экендигин айткан.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Химия